NDR ลุ้นปี 61 ฟาดกำไรปกติทะลุ 70 ลบ. “บล.เออีซี” แนะ “ซื้อ” ชูเป้า 3.04 บ. อัพไซด์สูงลิ่ว
NDR ลุ้นปี 61 ฟาดกำไรปกติทะลุ 70 ลบ. "บล.เออีซี" แนะ "ซื้อ" ชูเป้า 3.04 บ. อัพไซด์สูงลิ่ว ชี้ธุรกิจมีแนวโน้มกำไรโตตั้งแต่ Q2/61
22 พ.ค. 2561

ผู้สื่อข่าวรายงานว่า นักวิเคราะห์จากบริษัทหลักทรัพย์ เออีซี จำกัด (มหาชน) ระบุในบทวิเคราะห์ประเมิน บริษัท เอ็น.ดี.รับเบอร์ จำกัด (มหาชน) หรือ NDR ว่า ผลการดำเนินงานของ NDR ได้ผ่านจุดต่ำสุดไปแล้วในช่วงไตรมาส 1/61 และจะเริ่มเห็นการพลิกกลับมามีกำไรตั้งแต่ช่วงไตรมาส 2/61 เป็นต้นไป
โดยในช่วงไตรมาส 1/61 NDR ขาดทุนสุทธิ 19.1 ล้านบาท จากไตรมาส 4/60 ขาดทุนสุทธิ 0.8 ล้านบาท ทั้งนี้หากไม่รวมค่าใช้จ่ายพิเศษจากการเข้าซื้อกิจการของ FKR ในประเทศมาเลเซีย 11.3 ล้านบาท พบว่า NDR มีขาดทุนปกติ 7.8 ล้านบาท เพิ่มขึ้นจากช่วงไตรมาส 4/2560 ที่ขาดทุนปกติ 0.8 ล้านบาท
ทั้งนี้ แม้บริษัทมีรายได้จากการผลิตและจำหน่ายเติบโต 7.7% เทียบกับไตรมาสก่อน จากการเริ่มรวมงบการเงินกับ FKRMM ตั้งแต่ต้น ก.พ. 61 และการเปิดตัวสินค้า Fighting Brand (กลยุทธ์วางจำหน่ายสินค้าเกรดรอง) เพื่อแย่งชิงส่วนแบ่งตลาดยางอะไหล่ในประเทศจากผู้ผลิตจีน อีกทั้งด้วยผลแห่งการประหยัดต่อขนาดที่ดีขึ้น ส่งผลให้มี Gross Margin เพิ่มเป็น 12.3% จากช่วงไตรมาส 4/2560 ที่ 5.6% แต่ปัจจัยบวกดังกล่าวถูกหักล้างทั้งหมดด้วยปัจจัยลบจากการรวมงบการเงินกับ FKRMM ซึ่งเป็นธุรกิจเทรดดิ้งยางรถจักรยานยนต์ที่มาเลเซีย
โดยบริษัทมีค่าใช้จ่ายในการขายและบริหาร (SG&amp;A/Sales) เฉลี่ย 10.5%-15.4% ขณะที่ก่อนหน้านี้ NDR มี SG&amp;A/Sales เฉลี่ย 7.9-8.7% กดดันให้ไตรมาส 1/2561 มี SG&amp;A/Sales เพิ่มเป็น 15.4% จากช่วงไตรมาส 4/2560 ที่ 7.6% ทำให้ไตรมาส 1/2561 มีอัตรากำไรปกติลดลง
ทั้งนี้ ภายใต้ประมาณการณ์ใหม่คาดปี 2561 NDR จะมีกำไรปกติ 73 ล้านบาท เติบโต 331%จากปีก่อน อีกทั้งราคาหุ้นปรับตัวลดลงแรงจนกลับมามี Upside 25.6% จากพื้นฐานใหม่ปี 61 ที่ 3.04 บาท อิง PER16 เท่า (ค่าเฉลี่ยกลุ่ม) และ Fully Diluted Norm EPS ปี 2561 ที่ 0.19 บาท และคาดให้อัตราส่วนเงินปันผลตอบแทน (Div.Yield) ปีนี้ที่ 2.6% จึงคงแนะนำ “ซื้อ”